Към рубрика “Организационна дейност”
ХVІІІ ОС на НАСО РБ

Приветствие от г-н Румен Видов, Кмет на община Видин

Уважаеми, високо квалифицирани и високо уважавани български секретари на българските общини! 
Вие сте хората, на които се крепят нашите общини, хората, които развиват нашата административна реформа и хората, които бавно, но сигурно прилагат европейските принципи на децентрализация и местно самоуправление, в добро взаимодействие и заедно с кметовете, председателите на общински съвети и общинската администрация. 
Вие сте хората, които наистина помагате общините да работят възможно най-добре при условията, които са създадени. Убеден съм в това и ви приветствам с „Добре дошли!” във Видин. Най-искрено и най-сърдечно ви благодаря за това, че приехте вашето Общо събрание да се проведе в старопрестолния град Бдин. Това е един град, който преди около 20 години се намираше в първата десетка на градовете в България. Сега сме малко по-назад. Независимо от това съм убеден, че вие ще оцените по достойнство този град, ще оцените по достойнство и хората в него, а така също и усилията, които се полагат, за да не се прекъснат жизнените функции на това общество, което ни е избрало да го ръководим. На обществото, на което сме длъжни да дадем всичко, на което сме способни като управленци, за да може да се чувства възможно най-добре. Отново повтарям, при сегашните икономически и социални условия е трудно да се работи. Не искам точно вас, секретарите, да ви убеждавам в многобройните, бих ги нарекъл „извънредни” ситуации, в които попадате ежедневно, при условията на непрекъснато променяща се нормативна база, законодателство, наредби и т.н. Сигурен съм, че вие успешно, така както и ние в община Видин, се стремим да прилагаме всички закони, всички наредби, да обслужваме населението и да си подредим общинската администрация, съгласно всички изисквания и в интерес на гражданите на общините, които ръководим. Лично аз съм изключително доволен и ценя много работата на секретарите на общини. Ние, в УС на Сдружение на общините, на който съм член, многократно сме разглеждали въпроси на общините и сме се съобразявали с мненията на секретарите по голям брой от въпросите, които се разглеждат и по които се вземат решения. С други думи, вие сте нашите първи партньори, първи съратници и, заедно в борбата за оцеляване, заедно в борбата за растеж на нашите общини извършваме дейността си, за което аз ви благодаря най-искрено. 
Пожелавам на ХVІІІ-тото ОС на НАСО РБ ползотворна работа. Нека, наистина, да останете с добри спомени от това ОС и от вашето пребиваване във Видин. Каня ви отново и винаги, служебно или лично, винаги ще сте добре дошли в нашия красив град. 
Желая ви успешна работа!
Сега искам да изпълня едно приятно поръчение на УС на НСОРБ и да ви поднеса нашия Поздравителен адрес.

Г-н Видов прочита Поздравителния адрес от НСОРБ.

